Document ID: 32009D0588

ΚΑΝΟΝΙΣΜΌΣ ΤΟΥ ΣΥΜΒΟΥΛΊΟΥ
της 7ης Ιουλίου 2009
σχετικά με την ύπαρξη υπερβολικού ελλείμματος στη Λιθουανία
(2009/588/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 104 παράγραφος 6,
τη σύσταση της Επιτροπής,
τις παρατηρήσεις της Λιθουανίας,
Εκτιμώντας τα ακόλουθα:
(1)
Σύμφωνα με το άρθρο 104 της συνθήκης, τα κράτη μέλη αποφεύγουν τα υπερβολικά δημοσιονομικά ελλείμματα.
(2)
Το σύμφωνο Σταθερότητας και Ανάπτυξης βασίζεται στον στόχο της επίτευξης υγιών δημόσιων οικονομικών ως μέσου ενίσχυσης των προϋποθέσεων για σταθερότητα των τιμών και ισχυρή αειφόρο ανάπτυξη, οι οποίες ευνοούν τη δημιουργία απασχόλησης.
(3)
Η διαδικασία υπερβολικού ελλείμματος (ΔΥΕ) βάσει του άρθρου 104 της συνθήκης, όπως διευκρινίζεται στον κανονισμό (ΕΚ) αριθ. 1467/97 του Συμβουλίου, της 7ης Ιουλίου 1997, για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (1) (που αποτελεί μέρος του συμφώνου Σταθερότητας και Ανάπτυξης), προβλέπει τη λήψη απόφασης σχετικά με την ύπαρξη υπερβολικού ελλείμματος. Το Πρωτόκολλο για τη διαδικασία υπερβολικού ελλείμματος, το οποίο προσαρτάται στη συνθήκη, περιλαμβάνει περαιτέρω διατάξεις για την εφαρμογή της ΔΥΕ. Ο κανονισμός (ΕΚ) αριθ. 3605/93 του Συμβουλίου (2) καθορίζει λεπτομερείς κανόνες και ορισμούς για την εφαρμογή των διατάξεων του εν λόγω πρωτοκόλλου.
(4)
Η από το 2005 μεταρρύθμιση του συμφώνου Σταθερότητας και Ανάπτυξης επεδίωξε την ενίσχυση της αποτελεσματικότητάς του και των οικονομικών του ερεισμάτων, καθώς επίσης και τη διασφάλιση της μακροπρόθεσμης διατηρησιμότητας των δημόσιων οικονομικών. Ο στόχος ήταν να διασφαλισθεί ιδίως ότι το ιδιαίτερο οικονομικό και δημοσιονομικό υπόβαθρο λαμβάνεται πλήρως υπόψη σε όλα τα στάδια της ΔΥΕ. Κατ’ αυτόν τον τρόπο, το σύμφωνο Σταθερότητας και Ανάπτυξης παρέχει το πλαίσιο στήριξης των κυβερνητικών πολιτικών για την άμεση επιστροφή σε υγιείς δημοσιονομικές θέσεις, λαμβάνοντας υπόψη την οικονομική κατάσταση.
(5)
Το άρθρο 104 παράγραφος 5 της συνθήκης ορίζει ότι η Επιτροπή απευθύνει τη γνώμη της στο Συμβούλιο, εάν κρίνει ότι υπάρχει ή ότι μπορεί να εμφανισθεί υπερβολικό έλλειμμα σε ένα κράτος μέλος. Με γνώμονα την έκθεση αυτή, σύμφωνα με το άρθρο 104 παράγραφος 3 της συνθήκης και έχοντας υπόψη τη γνώμη της Οικονομικής και Δημοσιονομικής Επιτροπής, σύμφωνα με το άρθρο 104 παράγραφος 4, η Επιτροπή κατέληξε στο συμπέρασμα ότι στη Λιθουανία υφίσταται υπερβολικό έλλειμμα. Κατά συνέπεια, η Επιτροπή απηύθυνε σχετική γνώμη προς το Συμβούλιο όσον αφορά τη Λιθουανία στις 24 Ιουνίου 2009 (3).
(6)
Το άρθρο 104 παράγραφος 6 της συνθήκης ορίζει ότι το Συμβούλιο θα πρέπει να λάβει υπόψη τυχόν παρατηρήσεις του οικείου κράτους μέλους πριν να αποφασίσει, μετά από συνολική εκτίμηση, αν υφίσταται υπερβολικό έλλειμμα. Στην περίπτωση της Λιθουανίας, η συνολική αυτή εκτίμηση οδηγεί στο συμπέρασμα που εκτίθεται στην παρούσα απόφαση.
(7)
Σύμφωνα με την κοινοποίηση ΔΥΕ από τις αρχές της Λιθουανίας, το έλλειμμα του ευρύτερου δημόσιου τομέα στη Λιθουανία ανήλθε στο 3,2 % του ΑΕΠ το 2008, υπερβαίνοντας την τιμή αναφοράς του 3 % του ΑΕΠ. Το έλλειμμα ήταν κοντά στην τιμή αναφοράς του 3 % του ΑΕΠ, αλλά η υπέρβαση της τιμής αναφοράς δεν μπορεί να χαρακτηριστεί ως έκτακτη κατά την έννοια της συνθήκης και του συμφώνου Σταθερότητας και Ανάπτυξης. Συγκεκριμένα, δεν ήταν απόρροια σοβαρής οικονομικής ύφεσης το 2008, όταν η αύξηση του ΑΕΠ μειώθηκε στο 3,0 % το 2008 από 8,9 % το 2007. Τα εν λόγω στοιχεία για τη μέση ετήσια ανάπτυξη από μόνα τους δεν επιτρέπουν να χαρακτηριστεί το έλλειμμα του 2008 έκτακτο. Επίσης, η υπέρβαση της τιμής αναφοράς δεν μπορεί να θεωρηθεί προσωρινή. Σύμφωνα με τις εαρινές προβλέψεις των υπηρεσιών της Επιτροπής του 2009, λαμβανομένων υπόψη των μέτρων για το τρέχον έτος στον προϋπολογισμό του 2009, καθώς και στον συμπληρωματικό προϋπολογισμό που εγκρίθηκε από το Κοινοβούλιο τον Μάιο, το έλλειμμα θα διευρυνθεί στο 5,4 % του ΑΕΠ το 2009 και, με την παραδοχή της μη αλλαγής πολιτικής, θα επιδεινωθεί περαιτέρω στο 8,0 % του ΑΕΠ το 2010. Αυτό σημαίνει ότι το κριτήριο του ελλείμματος που ορίζει η συνθήκη δεν ικανοποιείται.
(8)
Το ακαθάριστο χρέος του ευρύτερου δημόσιου τομέα ανήλθε σε 15,6 % του ΑΕΠ το 2008 και παραμένει αρκετά χαμηλότερο από την τιμή αναφοράς του 60 % του ΑΕΠ. Παρ’ όλα ταύτα, σύμφωνα με τις εαρινές προβλέψεις των υπηρεσιών της Επιτροπής του 2009, προβλέπεται να ανέλθει ταχέως στο 22,6 % του ΑΕΠ το 2009 και στο 31,9 % το 2010, κυρίως λόγω των αναμενόμενων πρωτογενών ελλειμμάτων.
(9)
Σύμφωνα με το σύμφωνο Σταθερότητας και Ανάπτυξης, θα πρέπει να ληφθούν δεόντως υπόψη οι μεταρρυθμίσεις του συνταξιοδοτικού συστήματος, με τις οποίες εισάγεται ένα πολυπυλωνικό σύστημα που περιλαμβάνει έναν υποχρεωτικό και πλήρως κεφαλαιοποιητικό πυλώνα. Μολονότι η εφαρμογή αυτών των μεταρρυθμίσεων οδηγεί σε προσωρινή επιδείνωση της δημοσιονομικής θέσης, σαφώς βελτιώνεται η μακροπρόθεσμη διατηρησιμότητα των δημόσιων οικονομικών. Βάσει των εκτιμήσεων των λιθουανικών αρχών, το καθαρό κόστος της εν λόγω μεταρρύθμισης ανέρχεται σε 1,0 % του ΑΕΠ το 2008 και, λόγω της προσωρινής μείωσης των εισφορών από 5,5 % σε 2,0 %, σε 0,5 % το 2009 και σε 0,4 % το 2010. Όπως ορίζει το σύμφωνο Σταθερότητας και Ανάπτυξης, οι παράγοντες αυτοί μπορούν να ληφθούν υπόψη σε γραμμική φθίνουσα βάση για μεταβατική περίοδο και μόνον εφόσον το έλλειμμα πλησιάζει την τιμή αναφοράς. Το 2008 που είναι το μόνο έτος κατά το οποίο το έλλειμμα μπορεί να θεωρηθεί ότι πλησιάζει την τιμή αναφοράς, λαμβανομένου υπόψη του καθαρού κόστους της εν λόγω μεταρρύθμισης, το αποτέλεσμα θα είναι προσαρμοσμένο έλλειμμα ύψους 2,6 % του ΑΕΠ. Από την άλλη πλευρά όμως, για το 2009 και το 2010, κατά τις προβλέψεις των υπηρεσιών της Επιτροπής, το έλλειμμα δεν θα βρίσκεται πλέον κοντά στην τιμή αναφοράς και, επομένως, δεν μπορεί να ληφθεί υπόψη το κόστος της μεταρρύθμισης του συνταξιοδοτικού συστήματος.
(10)
Σύμφωνα με το άρθρο 2 παράγραφος 4 του κανονισμού (ΕΚ) αριθ. 1467/97, «σχετικοί παράγοντες» μπορούν να ληφθούν υπόψη στη διαδικασία που οδηγεί σε απόφαση του Συμβουλίου σχετικά με την ύπαρξη υπερβολικού ελλείμματος, σύμφωνα με το άρθρο 104 παράγραφος 6 της συνθήκης, μόνον εφόσον ικανοποιείται πλήρως η διπλή προϋπόθεση - δηλαδή ότι το έλλειμμα παραμένει κοντά στην τιμή αναφοράς και η υπέρβαση της τιμής αναφοράς είναι προσωρινή. Στην περίπτωση της Λιθουανίας, δεν ικανοποιείται η διπλή αυτή προϋπόθεση. Κατά συνέπεια, σχετικοί παράγοντες δεν λαμβάνονται υπόψη κατά τη διαδικασία που οδηγεί στην έκδοση της παρούσας απόφασης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Από τη συνολική εκτίμηση συνάγεται ότι στη Λιθουανία υφίσταται υπερβολικό έλλειμμα.
Άρθρο 2
Η παρούσα απόφαση απευθύνεται στη Δημοκρατία της Λιθουανίας.
Βρυξέλλες, 7 Ιουλίου 2009.

Labels: 2
18